**Роза Абитаева, Света Саменова**

**(Жезқазған, Қазақстан)**

**МӘДЕНИЕТ – ҚАРЫМ-ҚАТЫНАС ӨЛШЕМІ**

Мәдениет адам дамуының өлшеуіші, әрі ол өзінің барлық тарихи кезеңінде адам өмірінің құндылықтарының меңгерілу ауқымын сипаттап қана қоймай, адамның осы құндылықтарға ену тәсілдерін де сипатайды. Сол себептен де мәдениет адамзат іс-әрекетінің кез-келген түрін, қоғамдық өмірдің барлық жағын қамтиды, адамның ойлау стилі мен мінез-құлқын да қалыптастырады. Ол тек адамның білімділік деңгейін, оның кеңдігі мен тереңдігін ғана емес, сондай-ақ тәрбиелілігін, интеллектуалдылығын, яғни өз ойын анық жеткізе алу, зейін қойып тыңдай алу, қарсы әрекеттерді дұрыс жасай алу, жағдаятқа байланысты өзін дұрыс ұстай алу іскерліктерін де сипаттайды.

Мәдениет – адам әрекетінің саналы қызметінің көрінісі. Олай болса, сол әрекеттің қызмет нәтижелері де мәдениет дәрежесін паш етеді. Мәдениет адамсыз жаралмайды. Адамның дамуы мәдениетке тікелей байланысты.

Қарым-қатынас пен мәдениеттің ажырамас тұтастығын көрсететін негізгі жол – тұлғаны дамыту, тәрбиелеу, қалыптастыруда оның қоршаған дүниені қабылдауы, меңгеруі және табиғи, әрекеттік, әлеуметтік қатынасы.

Мәдениет ұғымын жан-жақты қарастыратын болсақ, теориялық зерттеулер бұл тұрғыда әртүрлі бағыттар ұсынады, яғни тұлғаны дамытуда мәдени дамуды қарым-қатынас реттейді, оларды басқаратын және жіктейтін механизмдерін, заңдылықтарын анықтайды. Ғылыми теориялық бағытта, қарым-қатынас мәдениеті – рухани қатынастар мен материалдық байлықтың құндылықтарының адамзат санасындағы бейнесі, тұрмыс тарихындағы өткені мен бүгінгі күнінің іс-әрекеті, мінез-құлық, жүріс-тұрысындағы нормаларының сипаты.

Мәдениет – көпқырлы үдеріс. Адамның өмірлік іс-әрекетінің барлық сфераларында мәдениетті көреміз. Мәдениет өзінің ішкі механизмдерімен адам тұлғасына бағытталғандықтан, оны өзін-өзі танып білу немесе адамның рухани өмірбаяны деп есептейді [1, 28 б.]. Мәдениеттің өмір сүруінің шарты, ол бір ұрпақтан екінші ұрпаққа сабақтастықпен беріліп отырады. Сондықтан мәдениет өзін-өзі тарату мәселесін алдыңғы орынға қояды. Яғни, мәдениет, таным, қабылдау, принциптер мен түсініктердің жүйесі болып саналады да, солар арқылы мәдениетті трансляциялау үдерісі жүзеге асады. Бұл жүйе адам тұлғасының өлшемі туралы мәдениетте жинақталған тиісті білімді, шеберлік, тәжірибені қамтамасыз етеді.

Адамдар ақпаратпен, бағалаулармен, ойларымен алмаса отырып, олардың қатынасына өздері өмір сүріп отырған қоғамның жалпы мәдениеті із қалдырып отырғандығын да өздері білмейді. Бұл факторды дұрыс бағаламай көп жағдайда карым-қатынасқа кері ықпалын тигізеді. Адамдар бір-біріне бір нәрсені дәлелдегісі келіп, бірақ онысы жүзеге аспай жатса, міндетті түрде өздерін емес, екінші жаққа кінә артуға талпынады. Бұның себебі олар қарым-қатынастың формасы мен тәсіліне мән бермегендіктен болатындығын білмейді. Қарым-қатынас кезінде өзара түсіністік пен мінез-құлықтың үйлесімділігіне қол жеткізіледі, ал оның нәтижесінде адамның еңбек пен таным субъектісі ретіндегі сапалары қалыптаса бастайды. Қарым-қатынас тек бірлескен ұжымдық іс-әрекетке себеп болып қана қоймай, сондай-ақ адам тұлғасының қалыптасуының маңызды құралы болып табылады. Себебі адамды тәрбиелеу дегеніміз – ол тек оның көзқарастары мен түсініктеріне ықпал ету ғана емес, ол басқа адамдармен қатынасын, мінез-құлқын тәжірибелік тұрғыда реттеп отыруды білдіреді. Қарым-қатынас адамдардың дүниетанымын кеңейтуге, интеллектісінің дамуына, ұжымдық сапаларды меңгеруге, білімдердің, іскерліктердің дамуына ықпал етеді. Ол мақсаттылық сезімдері мен еріктерін, бағалау, бағдарлаудың, яғни қоғамның белсенді мүшесі ретіндегі тұрақты қажеттіліктерін сипаттайды. Сол себептен жалпы адам мәдениеттілігінің көрсеткіштері жүйесіндегі қарым-қатынастың маңыздылығын ұмытпаған жөн, ең бастысы халықтық білім беруді қалыптастыруға деген ел алдындағы міндеттерді кәсіби тұрғыда орындауға жауапты адамдар үшін қарым-қатынастың маңызы зор.

Оқытушының іс-әрекет мазмұнындағы белгілі-бір қасиеттердің болмауы кәсібилікке, кәсіби қарым-қатынастың даму деңгейіне кері әсер етеді. Мұғалім қарым-қатынасының кәсіби мәдениеттілігіне оқытушылық қабілеттерді, сондай-ақ басқа адамдармен өзара байланыс орната алу іскерлігін жатқызуға болады. Яғни, педагогикалық іс-әрекетпен қойылған нақты оқыту мен тәрбиелеудің міндеттерін шешу барысындағы ойларды, сезімдерді, ақпараттарды түсіну, қабылдай алу, меңгеру секілді әлеуметтік мәнді көрсеткіш болып табылады.

Оқытушының кәсіби қарым-қатынас мәдениеттілігі жоқтан пайда болмайды, ол белгілі бір педагогикалық іс-әрекеттік жағдайда қалыптасады, сол себептен оның маңызды құрамдас бөлігі, әрі құралы болып табылады. Оқытушының кәсіби қарым-қатынас мәдениеттілігі бейімделу дәрежесімен, деңгейімен анықталады.

Біздің мәдениет жеткілікті деңгейде демократты және плюралисті, ол индивидке өзіне қажет мінез-құлқын таңдауға мүмкіндік береді. Сау адам қоғамда онша ерекшеленбейді, ол айрықша киім кимейді, сөйлеу мәнерімен ерекшеленбейді. Ол ішкі бостандыққа ие, басқа адамдардың қалау не қаламауына тәуелді емес, ол мәдениетке қандай да бір деңгейде тәуелді емес тұлға ретінде қарастырыла алады.

Педагогикалық бағыттағы мәдениет – адамдардың бірлескен ғылыми, моральдық-әлеуметтік көркем және техникалық құндылыктар жасаудағы қарым-қатынас жиынтығы, яғни адам тұлғасына бағытталған өзін-өзі танып білу немесе рухани өмірбаяны. Адамның мәдениеттілігінің негізгісі – әріптестермен, туыстармен, таныстармен, өзге адамдармен қарым-қатынас жасай білу.

Жоғарыда көрсетілгендей, қарым-қатынас мәселелерін шешуде білім жеткіліксіз, сондықтан жеке тұлғада адам мен адамның үйлесімді қарым-қатынасын қамтамасыз ету, қарым-қатынас мәдениетін қалыптастыру қажеттігі туындайды. Себебі қарым-қатынас мәдениеті білімді белсенділікке, нақты іс-әрекетке бағыттайтын құрал. Осыған байланысты жоғары оку орындарында теориялық білім және кәсіби біліктілікке тәрбиелеуде қарым-қатынас мәдениетін қалыптастыру қажеттілігі айқындалады. Қарым-қатынас пен мәдениеттің ажырамас тұтастығын көрсететін негізгі жол – тұлғаны дамыту, тәрбиелеу, қалыптастыруда оның қоршаған дүниені қабылдауы, меңгеруі және табиғи, әрекеттік, әлеуметтік қатынасы.

Кәсіби педагогикалық қарым-қатынас мәдениетін қалыптастыру механизмі, әрбір сапалық деңгейде қайталанатын және бір этаптың төмендеуі, қорытынды нәтижені өзгертетін бір-бірімен тығыз байланысты үдеріс. Бұл кәсіби педагогикалық қарым-қатынасты қалыптастыру үдерісінде әрбір білім алушылардың жеке касиеттерін білу қажет. Жеке тұлғаны қалыптастыру міндеттері жеке тұлғаны дамытудың мәні сезімдік әрекеттерін білу, өз жұмысын жақсы меңгеру т.б. болып табылады.

Бірінші тенденцияның мазмұны мәдениеттің әр түрлі бағытын (материалдық және рухани мәдениеті, жеке тұлғалык мәдениеті, іс-әрекет мәдениеті, қарым-қатынас мәдениеті, адамгершілік мәдениеті және эстетикалық мәдениет, кәсіби мәдениет) жеке-жеке зерттейді. Ал екінші тенденция мәдениеттің әр қырын бір-бірімен байланыстырып, біріктіріп бүтін бір ғылым ретінде айқындауға тырысады. Оқытушының кәсіби қарым-қатынас мәдениетін зерттеу көрсетілген екі тенденцияға сай келу керек.

Осы зерттеудің механизмі мен функциясын 4 денгейде қарауға болады: 1) деңгейде мәдениеттің рухани және материалдық мәдениетпен тұтастығын көрсетеді; 2) адамның жеке қалыптасуын жеке мәдениеттің пайда болуын зерттейді; 3) педагогикалық, мәдениеттілікте тәрбие тәжірибесімен, кәсіби және кәсіби емес денгейде айналысушы адамды педагогикалық мәдениеттілікті жүргізуші ретінде қарастырады; 4) кәсіби педагогикалық мәдениетті кәсіби деңгейде нақты педагогикалық іс-әрекет ретінде анықтайды.

Мамандықтың (кәсіптің) әлеуметтік-мәдени көрінісі күрделі құрылымдық пәнді игеруді, кәсіби іс-әрекетте нәтижеге, мақсатқа, құндылыққа, нормаларға, әдістер мен үлгілерге жетуді меңгеру болып табылады.

Мәдениетті педагогикада, философияда, психологияда, антропологияда, өнерде, дінде, т.б. жаңа білімді сіңіру аркылы байыту керек. Маманның кәсіби педагогикалық жоғары деңгейі кәсіби міндеттерді шешуге, ойлау мен түйсінуді кәсіптік дамыту қабілеттіліктеріне негізделеді. Бірақ құбылыстың мәнін бағаламай тек сенім арқылы қабылданған кағидаға сүйенетін толымсыз ойлау қаупі кәсіби мәдениеттілікті орта деңгейде және тар кәсібилікке әкеп соғады.

Сонымен кәсіби педагогикалық мәдениеттің мазмұнын тұлғаның кәсібилік сапа компоненттері мен функциялары арқылы ашуға болады.

Қарым-қатынас мәдениеті – бұл әртүрлі жағдайдағы білім, шеберлік, дағды, іс-әрекеттін жүйесі. Педагогтің жеке дара мәдениеті – тұлға әлемі. Мұғаліммәдениеті өзін-өзі жетілдіру үшін, педагогикалық еңбектің мақсатын және оларға жету тәсілдерін еркін таңдауға мүмкіндік беретін кәсіби іс-әрекет пен өзіндік сана сезім негізінде қаланады, іс-әрекеттің кәсіби және интеллектуалды тәжірибесін меңгеру жағдайында туындайды. Педагогикалық қарым-қатынастың кәсіби мәдениеті **–** бұл оның іскерлігі мен дағдысының, басқа адамдармен қатынас орната алуының, басқаны қабылдау, түсіну, ойын жеткізу арқылы оқу және тәрбие міндетін шеше алуының әлеуметтік маңызы бар көрсеткіші болып табылады. Кәсіби мәдениет – еңбек нәтижесі мен азаматтың жалпы мәдениетінің өнімі. Тұлғалық мәдениет дегеніміз – әлеуметтік іс-әрекеттің әр түрлі формалары арқылы әлеуметтік шараларды, ережеге сәйкес өзін-өзі жүзеге асыруы, ал білім беру жүйесінде педагогтің қызметтік мәртебесіне бара-бар. Мұғалім кәсіпкердің әлеуметтік құндылығы осы мәдениеттің кірігуімен тұтастығын қамтамасыз етеді. Мәдениет өзін-өзі реттеу негізінде әлеуметтік-кәсіби ортада қалыптасып дамиды.

Педагог-ғалымдардың еңбектеріне сүйене отырып, мұғалім мәдениетін төмендегідей бөліктермен анықтауға болады:

1. Мұғалімнің сыртқы келбет мәдениеті;
2. Мұғалімнің өзін-өзі басқару мәдениеті;
3. Мұғалімнің мимика және пантомимика ишараларының мәнерлі негіздері,
4. Мұғалімнің мәдениеті, әдебі, сөйлеу шеберлігі, шешендік қасиеттері, демалуы, дауысы, дикциясы, екпіні.

Кез келген іс-әрекет қарым-қатынас арқылы жүзеге асады. Білім мен қарым-қатынасты дұрыс ұйымдастыру бұл – оқу үдерісін дұрыс пайдалану және баланың әр жақты жеке тұлға болып жіктелуі үшін ең қажетті шарт [2,19].

Мұғалімге педагогикалық білім мен ақпаратты тасымалдаушы ғана болу бүгінгі күнде жеткіліксіз. Ендеше бүгінгі мұғалім жоғары педагогикалық және психологиялық мәдениетті меңгеруге міндетті.

**Әдебиеттер:**

1. Запятая О.В. Общие умения коммуникации как компонент содержания образования. Красноярск: Красноярский Краевой институт повышения, 2005. 48 с.
2. Баширова Ж.Р., Абитаева Р.Ш., Саменова С.Н. Педагогикалық қарым-қатынас. Жезказган, 2013. -140 б.